SKRIFTLIG FORESPØRGSEL E-1053/02

af Laura González Álvarez (GUE/NGL) til Kommissionen

(17. april 2002)

Om: Luft- og støjforurening i Logrezana (Carreño i Asturien i Spanien)

Siden 1989 har beboerne i Logrezana (Carreño kommune i Asturien) klaget over den luft- og støjforurening, som foranlediges af en række slaggeanlæg, der ligger ca. 300 m fra deres boliger. Disse slaggeanlæg giver anledning til en omfattende forurening, jf. bilag I til Rådets direktiv 96/61/EF(1) om integreret forebyggelse og bekæmpelse af forurening. De maskiner, der anvendes til behandling af slaggerne, fremkalder støjniveauer, som eksperter har erklæret uantagelige.

På trods af de inspektioner, Asturiens miljømyndigheder har foretaget, er der hidtil ikke blevet truffet dispositioner til de forbedringer, der er nødvendige for at modvirke miljøindvirkningerne af disse aktiviteter, som er en krænkelse af borgernes ret til beskyttelse af deres sundhed og adgang til et bæredygtig miljø.

Kan Kommissionen oplyse, om følgende direktiver finder anvendelse i indeværende sag:

- Rådets direktiv 91/156/EØF(2) om ændring af direktiv 75/442/EØF(3) om affald, som forpligter medlemsstaterne til at sikre, at affaldet bortskaffes, uden at menneskets sundhed bringes i fare, og uden at der anvendes fremgangsmåder eller metoder, som vil kunne skade miljøet;

- Rådets direktiv 96/61/EF om integreret forebyggelse og bekæmpelse af forurening;

- Europa-Parlamentets og Rådets direktiv 2000/14/EF(4) om indbyrdes tilnærmelse af medlemsstaternes lovgivning om støjemission i miljøet fra maskiner til udendørs brug?

Hvilke foranstaltninger har Kommissionen til hensigt at iværksætte over for de ansvarlige myndigheder med henblik på at sikre overholdelse af Fællesskabets retsakter, og navnlig korrekt håndhævelse af ovennævnte direktiver?

(1) EFT L 257 af 10.10.1996, s. 26.

(2) EFT L 78 af 26.3.1991, s. 32.

(3) EFT L 194 af 25.7.1975, s. 39.

(4) EFT L 162 af 3.7.2000, s. 1.

Svar afgivet på Kommissionens vegne af Margot Wallström

(13. juni 2002)

Kommissionen kender intet til de forhold, det ærede medlem har redegjort for.

Kommissionen har nu sendt de spanske myndigheder et brev med anmodning om deres kommentarer til de forhold, det ærede medlem har bragt på bane, og til overholdelsen af forpligtelserne i medfør af den fællesskabsret på miljøområdet, som måtte finde anvendelse i den foreliggende sag.

For så vidt angår anvendelsen af Rådets direktiv 96/61/EF af 24. september 1996 om integreret forebyggelse og bekæmpelse af forurening (IPPC-direktivet), er det ud fra oplysningerne i det ærede medlems skriftlige forespørgsel ikke muligt at vurdere nøjagtigt, om det pågældende anlæg er omfattet af direktivet eller ej. Der skal under alle omstændigheder gøres opmærksom på, at direktivets artikel 5 omhandler en overgangsordning for eksisterende anlæg (dvs. anlæg, der er sat i drift før den 30. oktober 1999, som var sidste frist for gennemførelse af direktivet).

Endvidere må det påpeges, at en overtrædelsesprocedure, som Kommissionen havde indledt i medfør af EF-traktatens artikel 226, har ført til, at Domstolen i sin dom af 7. marts 2002(1) har dømt Spanien for ikke at have gennemført Rådets direktiv 96/61/EF i den nationale lovgivning.

Hvad angår Europa-Parlamentets og Rådets direktiv 2000/14/EF af 8. maj 2000 om indbyrdes tilnærmelse af medlemsstaternes lovgivning om støjemission i miljøet fra maskiner til udendørs brug, skal det påpeges, at det anlæg, der er omhandlet i denne skriftlige forespørgsel, øjensynligt ikke er omfattet af bestemmelserne i dette direktiv.

Det skal ligeledes anføres, at fristen for gennemførelse af direktiv 2000/14/EF var den 3. juli 2001. Da Kommissionen ikke havde modtaget de nationale gennemførelsesbestemmelser inden for den fastsatte tidsfrist, indledte den en overtrædelsesprocedure mod Spanien. De spanske myndigheder har for nylig givet Kommissionen meddelelse om de nationale foranstaltninger til gennemførelse af direktiv 2000/14/EF i spansk ret. Det drejer sig om bekendtgørelse nr. 212/2002 af 22. februar 2002, som blev offentliggjort i den spanske statstidende no 52 af 1. marts 2002.

Hvorom alting er, vil Kommissionen i egenskab af traktaternes vogter træffe de nødvendige forholdsregler til at sikre, at fællesskabsretten overholdes behørigt i det foreliggende tilfælde.

(1) Dom nr. C-29/01.